**AIŠKINAMASIS RAŠTAS**

**DĖL PRITARIMO PARNERYSTĖS SUTARČIAI**

1. **Sprendimo projekto esmė, tikslai ir uždaviniai**

Teikiamame sprendimo projekte prašoma pritarti partnerystės sutarčiaitarp Klaipėdos miesto savivaldybės administracijos ir LKAB „Klaipėdos Smeltė“.

 Sutarties tikslas – Klaipėdos miesto savivaldybės tarybos 2011 m. birželio 30 d. sprendimu Nr. T2-211 patvirtinto Uosto ir rezervinės uosto teritorijos tarp Baltijos pr. tęsinio ir Senosios Smiltelės g., Klaipėdoje detaliojo plano sprendinių dėl LKAB „Klaipėdos Smeltė“ teritorijos želdinių trūkumo kompensavimo priemonių įgyvendinimas.

 LKAB „Klaipėdos Smeltė“ 2013-02-13 raštu Nr. S-133 ir 2013-03-25 raštu Nr. 01-05/s-248 kreipėsi į Klaipėdos miesto savivaldybės administraciją dėl bendradarbiavimo sutarties sudarymo. Siekiant sudaryti sąlygas efektyviam uosto teritorijos panaudojimui nebloginant Klaipėdos miesto aplinkos kokybės, parengta partnerystės sutartis dėl papildomų priemonių želdinių trūkumui uosto teritorijoje kompensuoti, išnaudojant Klaipėdos miesto teritoriją.

1. **Projekto rengimo priežastys ir kuo remiantis parengtas sprendimo projektas**

Tarybos sprendimo projektas parengtas siekiant kuo labiau panaudoti LKAB „Klaipėdos Smeltė“ teritoriją uosto funkcijai. Detaliajame plane nebuvo suplanuotas pakankamas bendrovės teritorijos apželdinimas, todėl detaliojo plano sprendiniuose buvo numatyta galimybė taikyti kompensacines priemones.

Savivaldybė yra suinteresuota sudaryti sąlygas efektyviam uosto teritorijos panaudojimui nebloginant Klaipėdos miesto aplinkos kokybės, todėl turi būti numatytos papildomos kompensacinės priemonės želdinių trūkumui uosto teritorijoje, išnaudojant Klaipėdos miesto želdinius.

1. **Kokių rezultatų laukiama**

Įgyvendinus sutartį bus išlaikytas Klaipėdos miesto teritorijos aplink LKAB „Klaipėdos Smeltė“, įskaitant bendrovės teritoriją, bendras reikalaujamas želdinių plotas. Sutarties nuostatų įgyvendinimas leis nebloginti Klaipėdos miesto aplinkos kokybės ir gerinti miesto socialinę infrastruktūrą, tame tarpe įrengiant naujus želdinius.

1. **Sprendimo projekto metu gauti specialistų vertinimai**

 Negauta.

1. **Lėšų poreikis sprendimo įgyvendinimui**

Išlaidos nenumatomos.

1. **Galimos teigiamos ar neigiamos sprendimo priėmimo pasekmės**

Neigiamų sprendimo priėmimo pasekmių nenumatoma.

Teigiamos pasekmės – bus sudarytos sąlygos efektyviam uosto teritorijos panaudojimui nebloginant Klaipėdos miesto aplinkos kokybės.

Savivaldybei per dvejus metus bus pervesta 700000 litų, kurie bus naudojami teritorijos prie Smeltalės upės atkarpoje nuo Minijos g. iki Jūrininkų pr. krantų sutvarkymo, įrengiant reikalingą infrastruktūrą, projekto įgyvendinimui, tame tarpe želdinių įrengimui, ir (ar) kitų Savivaldybės socialinės infrastruktūros objektų finansavimui.

Taip pat Klaipėdos miesto savivaldybės administracija ir LKAB „Klaipėdos Smeltė“ įsipareigoja iki 2015 metų pabaigos sudaryti atskirą bendradarbiavimo sutartį, pagal kurią LKAB „Klaipėdos Smeltė“ po bendrovės techninio projekto sprendinių įgyvendinimo ir konteinerių skirstymo centro eksploatavimo pradžios, kuri planuojama 2015 metais, skirs 700000 litų gyvenamųjų namų kvartalo tarp Kalnupės, Žalgirio, Sulupės ir Minijos gatvių sutvarkymui ir (ar) kitų Savivaldybės socialinės infrastruktūros objektų finansavimui, tame tarpe naujų želdinių įrengimui.

1. **Teisės aktų nuostatos, kuriomis vadovautasi rengiant sprendimo projektą**
* Lietuvos Respublikos civilinis kodeksas (Žin., 2000, Nr. 74-2262)

**„****6.156 straipsnis. Sutarties laisvės principas**

1. Šalys turi teisę laisvai sudaryti sutartis ir savo nuožiūra nustatyti tarpusavio teises bei pareigas, taip pat sudaryti ir šio kodekso nenumatytas sutartis, jeigu tai neprieštarauja įstatymams.“

* Lietuvos Respublikos vietos savivaldos įstatymas (Žin., 1994, Nr. 55-1049; 2008, Nr. 113-4290)

**„** **6 straipsnis. Savarankiškosios savivaldybių funkcijos**

Savarankiškosios (Konstitucijos ir įstatymų nustatytos (priskirtos) savivaldybių funkcijos:

28) aplinkos kokybės gerinimas ir apsauga;“

Klaipėdos miesto savivaldybės tarybos 2004 m. liepos 29 d. sprendimu Nr. 1-311 patvirtintos Klaipėdos miesto savivaldybės vardu sudaromų sutarčių pasirašymo tvarkos (Klaipėdos miesto savivaldybės tarybos 2004 m. spalio 21 d. sprendimo Nr. 1-398 „Dėl Klaipėdos miesto savivaldybės tarybos 2004 m. liepos 29 d. sprendimo Nr. 1-311 „Dėl Klaipėdos miesto savivaldybės vardu sudaromų sutarčių pasirašymo tvarkos patvirtinimo“ pakeitimo“ redakcija)

„6. Be išankstinio savivaldybės tarybos (toliau – Taryba) pritarimo Savivaldybės vardu negali būti sudaromos šios sutartys:

6.3. jungtinės veiklos su kitomis savivaldybėmis, kitais juridiniais asmenimis;“

„8. 6.1, 6.2, 6.3, 6.4, 6.5 ir 6.9 punktuose išvardintas savivaldybės vardu sudaromas sutartis pasirašo savivaldybės administracijos direktorius arba Savivaldybės tarybos įgaliotas asmuo.“

|  |
| --- |
| O. Garjoniene, tel. 39 60 21, 2013-04-15 |

|  |  |
| --- | --- |
| Teisės skyriaus vedėjas | Andrius Kačalinas |